Publication: Magyar Közlöny
Issue: MK-2008-177 (Year: 2008, Number: 177)
Era: 2004-2010
Section: 2. számú melléklet a 34/2008. (XII. 12.) OKM rendelethez
Paragraph Index: 705

2. számú melléklet a 34/2008. (XII. 12.) OKM rendelethez KERETTANTERV AZ EGYSÉGES, ISKOLAOTTHONOS, SZAKASZOS (EPOCHÁLIS) OKTATÁSHOZ ÁLTALÁNOS RÉSZ A NAT 2007. évi módosítása a kulcskompetenciák fejlesztését az oktató-nevelő munka alapfeladataként határozta meg. Azonban a tradicionális tantárgyszerkezetben, az évszázados iskolai munkarendben, a tanulói aktivitást nélkülöző tanulásszervezési eljárásokkal működő iskola nem kedvez a NAT implementációjának, a szemléletváltásnak. Azok az oktatási intézmények, amelyek igyekeznek a XXI. század kihívásainak megfelelni, a NAT új előírásait érvényesíteni, számos nehézséggel küzdenek, s viszonylag kevés közvetlen támogatást kapnak a változtatáshoz. Jelen tanterv – a jogi és tartalmi szabályozó eszközök biztosította keretek között – javaslatot tesz az iskola hagyományos működési mechanizmusainak átalakítására, a differenciáltabb – s reményeink szerint – hatékonyabb tanulásszervezésre, az eredményesebb nevelésre. A kerettanterv alapvető célja, hogy – széles körben, iskolatípustól függetlenül, hasznosíthatóvá tegye a hazai alternatív iskolák szakmai tapasztalatait; – illetve lehetőséget biztosítson a tanterv szemléletének, tartalmi és módszertani elemeinek az intézményi sajátosságokhoz igazítható adaptálására. A tanterv a mit, mikor, miért mellett megjeleníti a hogyan kérdéskörét is, azaz a hagyományos tantervi előírásokon kívül – célok, feladatok, követelmények – munkarendi ajánlásokat is tesz, továbbá mintákat nyújt – az adaptációt segítve – a megvalósítás módjára is. Jelen dokumentum sajátos megoldási javaslatai miatt, néhány elemében közelebb áll a programtanterv műfajához, aminek alapvető oka, hogy az iskola paradigmaváltása ma elsősorban módszertani, és kevésbé tartalmi kérdés. A tanterv jellege, szemlélete, tartalma segítheti az NFT I-ben kifejlesztett kompetencia alapú programcsomagok széles körben való elterjesztését is. A KERETTANTERV JELLEMZŐI

Source: https://magyarkozlony.hu/hivatalos-lapok/afec8bc05c7aa5bab86c470fb66432583c3a43c8/dokumentumok/ac8461939444793e41b3f48d2a919c12b6366309/letoltes